આરતીમાં આર્તતા હોવી જોઇએ, પ્રભુ માટેના ભાવથી અંતઃકરણ ભીનું થયેલું હોવું જોઇએ. વિશ્વચાલક એવા પ્રભુની શક્તિ માટે અખૂટ વિશ્વાસ હોવો જોઇએ. તેના ચરણે જીવનને ધરવાની તીવ્રતમ અભિલાષા હોવી જોઇએ. સાથે સાથે અત્યાર સુધી કંઇ કરી શકયો નહીં તેની દિલમાં વ્યથા હોવી જોઇએ. બાલ્ય રમતમાં ખોયું, યૌવન વિષયોમાં વેડફયું અને શક્તિહીન વાર્ધક્યમાં મનડું મુંઝાતું રહ્યું. આવી બધી વાતોનો પ્રભુ પાસે ખુલ્લા દિલે એકરાર કરવો જોઇએ. પ્રાયશ્ચિતની આગથી બળતા હૃદયે પ્રભુ પાસે ક્ષમાની યાચના કરવી જોઇએ.